Kokoomuksen Juhana Vartiainen joutui Senaatintorilla buuausmyrskyn silmään, mutta suurmielenosoitus aktiivimallia vastaan sujui kuitenkin rauhallisesti. Väkimäärä laskettiin tällä kertaa tuhansissa, kun syksyllä 2015 Helsingin Rautatientorille saapui peräti 30 000 ihmistä hallituksen pakkolakeja vastustamaan.

Mutta suuttumus epäoikeudenmukaiseksi koetusta, työttömiä kepillä patistelevasta aktiivimallista oli käsinkosketeltavaa ja varsin aitoa. Moni katsoo porvarihallituksen lyövän lyötyä ja pitävän työttömiä syyllisinä omaan tilanteeseensa.

Senaatintorin tapahtumiin kulminoitui paitsi työttömien tuskaa, myös puoluepoliittista latausta, jonka lanka palaa edelleen. Vasemmistopuolueet toivovat, että varsinainen pamahdus nähdään vasta eduskuntavaaleissa 2019.

SAK pääsi purkamaan painetta

Mielenosoituksen taustalle ei tarvitse olettaa erityistä SDP:n ja SAK:n salajuonta todetakseen, että vasemmistopuolueiden ja ammattiyhdistysliikkeen intressit kohtasivat Senaatintorilla.

SAK:n aktiivit pääsivät purkamaan paineitaan. Aktiivimalli on suututtanut heitä jo pitkään ja järjestö irtisanoutui mallin valmistelusta kilpailukykysopimuksen jälkimainingeissa. Laki ehti kuitenkin lipsahtaa eduskunnasta valmiina ulos ennen kuin varsinainen kohu sen ympärillä alkoi.

Kun hallitus viime vuonna viimeisteli esitystään eduskuntaan tuotavaksi, teollisuuden suurliitot keskittyivät neuvotteluihin koko liittokierroksen avaavista työmarkkinaratkaisuista. Näyttävä sota yksittäistä lakiesitystä vastaan olisi ollut hankalaa sovittaa tuohon tilanteeseen.

Aktiivimallikeskustelun näkyvyyttä loppuvuonna ei lisännyt sekään, että mediaa kiinnosti huomattavasti enemmän nelosoluen kohtalo.

Duunariliittojen riveissä on kiehunut tarvetta näkyvämpään protestointiin. Varsinkin, kun kansalaisten suuttumus aktiivimallista näytti lopulta kanavoituvan eduskunnalle tehtyyn kansalaisaloitteeseen, ei niinkään palkansaajajärjestöjen kautta.

Mikään salaisuus ei ole sekään, että SAK näkisi SDP:n mielellään mukana seuraavassa hallituksessa.

SDP toivoo pääministeritien aukeavan

Hallituspuolue siniset katsoi asiakseen varoitella etukäteen Senaatintorille menijöitä siitä, mihin he itse asiassa ovat ryhtymässä. Sampo Terho nimitti SAK:n koollekutsumaa mielenosoitusta SDP:n vaalikampanjan avaukseksi.

Tätä määritelmää eivät allekirjoita sen enempää SAK:n Jarkko Eloranta kuin SDP:n Antti Rinnekään. Silti on selvää, että demarit ja vasemmistoliitto olettavat aktiivimallitaistossa piilevän runsaasti potentiaalia kannatuksen nostamiseen.

Jo viime marraskuussa, kun Yle mittasi SDP:n kannatuksen nousseen kolmatta kertaa peräkkäisinä kuukausia, Antti Rinne tarjosi selitykseksi aktiivimallia. Kansalaisaloitteen siivittämästä suurkohusta mallin ympärillä ei tuossa vaiheessa ollut vielä tietoakaan.

Hallituksen talouspolitiikka johti poliittisiin lakkoihin ja suurmielenosoitukseen edellisen kerran syyskuussa 2015. Tuona syksynä SDP:n kannatus nousi Ylen mittauksissa elokuun 14,4 prosentista joulukuun 22,7 prosenttiin.

SDP:n kannatus on edelleen kaukana kokoomuksesta. Ilman ykköspaikkaa seuraavissa vaaleissa Rinteen pääministerihaave ei toteudu ja hallituspaikka ylipäätään on kovan takana.

Hallituksen jatkotoimet luupin alla

Hallituksella ei ole aikeita perua aktiivimalliaan, eikä Senaatintorin mielenosoitus sen päätä käännä.

Aktiivimallin nostattama arvosteluaalto on kuitenkin varmistanut sen, että hallitusta ei kevään aikana päästetä mallinsa kanssa helpolla. Kansalaisaloite mallin kumoamiseksi on käsiteltävä huolella, eikä "aktiivimalli kakkoseksi" ristitty työttömien viikoittainen työnhakuvelvoite mene ainakaan huomiota herättämättä eduskunnasta läpi.

Hallitus on jo joutunut puolustuskannalle. Se on viitannut toistuvasti aktiivimalliesityksen mukana hyväksyttyyn eduskunnan lausumaan, joka velvoittaa seuraamaan uudistuksen vaikutuksia ja "tarvittaessa laajentamaan keinoja, joilla aktiivisuusedellytyksen voi täyttää".

Näiden edellytysten laajentamiseen tarvitaan rahaa.

Lakien mukana hyväksytyt ponnet eivät tosin velvoita hallitusta ja usein sellaiset unohdetaan vähin äänin. Nyt Sipilän hallituksella ei ole siihen varaa.

Aktiivimallin todelliset seuraukset työttömille tarkastetaan ensimmäisen kerran huhtikuussa. Sen jälkeen nähdään, kuinka monella kymmenellä miljoonalla eurolla hallitus työvoimapalveluita vahvistaa.

Lue myös:

"Jos pitäisitte pikkaisen vähemmän ääntä!" Li Andersson maanitteli mielenosoittajia hiljenemään, Juhana Vartiainen puolusti aktiivimallia

Työttömien puolustajien kiukku purkautui Senaatintorilla – katso kuvat ja tunnelmat pääkallopaikalta

Eloranta jyrähti mielenosoituksessa: Aktiivimallin sanktiot laitettava jäihin

Aktiivimallia vastustamassa jopa 8 000 ihmistä, meteli yltyi välillä korviahuumaavaksi: Yle seurasi mielenilmausta hetki hetkeltä